Ampswoning verval | Netwerk24
Deur Martinette Hay 05 Desember 2018 06:02
’n Voormalige spogwoning in Reitz staan al ’n geruime tyd verlate en ver­waarloos en wek kommer by inwoners.
’n Inwoner, wat anoniem wil bly, sê dit lyk asof die regering “van die waardevolle huis in Conventionstraat vergeet het”.
Volgens hom het die laaste amptenaar wat in die huis gebly het sowat vyf jaar terug uitgetrek.
“Daar is sedertdien nooit weer aandag aan die huis gegee nie. Die huis is in ’n goeie deel van Reitz en daar is selfs ’n swembad.
“Nou het daar reeds soveel verval ingetree dat honderd­duisende rande bestee sal moet word om die huis weer bewoonbaar te maak.”
Volgens Thinus Blignaut, DA-raadslid, het hy die saak by die departement van openbare werke aangemeld, sonder sukses.
“Daar is plakkers wat die huis vandaliseer, afbreek en uitbreek.”
Die bekommerde inwoner sê die krane in die badkamers is afgebreek, ligte en elektriese skakelaars is gesteel en die handvatsels van die vensters is weg.
“Afgesien van die geweldige skade en verlies van belasting­betalers se geld, is die huis ook ’n veiligheidsrisiko vir die bure. Van tyd tot tyd slaap rondlopers in die huis, wat kan dien as basis vir inbrekers.
“Gras en bome groei so wild dat bure besorg is oor brandgevaar.”
Eiendomsagentskappe in die dorp het met die regering kontak gemaak om die huis te verhuur, maar “kom elke keer voor dooiemansdeur”.
“Ons kom nie by die regte plek uit nie,” sê ’n eiendomsagent.
Volgens Mlungisi Maqubela, hoof van kommunikasie en media­skakeling van die Vrystaatse departement van openbare werke, word ondersoek of die eiendom wel aan dié departement behoort.
“Die departement duld nie die vandalisering van eiendom nie, veral nie openbare eiendomme nie,” sê Maqubela.
“Sodra ons bevestig het of die eiendom wel in die departement se bateregister val, sal daar besluit word wat die plan vorentoe met die eiendom is. Dit op die foto’s lyk wel nie goed nie en sal onderhoud verg.”
Die woordvoerder van die Nketoana-munisipaliteit het ondanks talle navrae van Vrystaat Nuus/News nie reageer nie.